Efter en coronapause er Rødspætte-cup nu tilbage. Det er Danmarks største internationale håndboldturnering for unge. - Det er stort for os. Vi får dagligt lykønskninger. Folk er glade for, vi er tilbage, lyder det fra Claus Fonseca, der er formand i FFI Håndbold (Frederikshavns Forenede Idrætsklubber red.) Torsdag aften kommer der til at være indmarch fra alle landene i Arena Nord, hvor 5000 unge mennesker forventes at deltage. Fire dage med fuld knald på Med 270 undgomshold bliver det næsten lige så stort som vanligt. - Vi mærker efterdønningerne af corona, og fordi nogle lande som eksempelvis Tyskland stadig har restriktioner, mangler vi nogle af holdene. Sidste gang var der 320 hold - og turneringen plejer at sige nej til cirka 50. Påsketurneringen kommer til at foregå i de forskellige haller i Arena Nord, hvor de første hold allerede er ankommet. - Kampene kører fra fredag morgen til klokken 21-22 om aftenen fire dage i træk. Der bliver fuld knald på. Noget, som Claus Fonseca og de unge har savnet. - Det stråler langt ud af øjnene på de unge, at de har savnet det lige så meget som os. Det er bare så fedt at være tilbage. Livestreamer til bedstemødre i udlandet I otte af hallerne i Arena Nord kommer der denne gang til at blive livestreamet fra håndboldkampene. - Vi vil gerne give oplevelserne videre til mødre, fædre og bedsteforældre ude i verden, der har sendt deres børn hertil. Og vil vi selvfølgelig gerne udvikle arrangementet. Turneringen plejer at give et godt overskud, fortæller Claus Fonseca, og det har manglet. - Men vi har også søgt coronapuljer. Samtidig haft mindre aktiviteter i klubben samtidig med færre udgifter, slutter formanden i FFI Håndbold.
5000 unge mennesker - fra udland og indland - forventes at deltage i håndboldturneringen.